Oud-KP-leier oorlede(v.l.n.r.) Pieter Groenewald, leier van die VF Plus, Ferdi Hartzenberg en Pieter Mulder (voormalige leier van die VF Plus) (Foto: VF Plus/Facebook) Die voormalige leier van die Konserwatiewe Party, dr Ferdi Hartzenberg, is Vrydag in die ouderdom van 85 in Lichtenburg in Noordwes oorlede. Die VF Plus het sy innige meegevoel met Hartzenberg se afsterwe betuig. “Dr. Hartzenberg was onder andere oudminister en leier van die KP. Hy was ook ŉ uitstekende boer en dinamiese man. Hy het wedersydse respek afgedwing en was ‘n ongelooflike nederige man wat in billikheid en regverdigheid geglo het. Mag sy geliefdes vertroosting vind by ons Hemelse Vader,” het die party in ŉ verklaring gesê. Hartzenberg het in 1982 saam met dr. Andries Treurnicht en ander NP-lede die Nasionale Party in 1982 verlaat om die KP te stig. Hy is as adjunk-leier van die nuwe party verkies. Hy het die leier van die KP geword ná Treurnicht se afsterwe in April 1993. Aan die einde van 2003 het die KP saamgesmelt met die Vryheidsfront en die Afrikaner Eenheidsbeweging om ’n nuwe party bekend as die Vryheidsfront Plus te stig. Hartzenberg het egter in daardie stadium uit die aktiewe politiek getree. Hartzenberg laat sy vrou Judy, hul twee seuns en vier kleinkinders agter.